Deur Arlene Prinsloo 25 Maart 2020 17:20
Kyk, as daar een mens is oor wie se gesondheid ek nie bekommerd is nie, is dit prins Charles. Hy is 'n jong 71-jarige. Leef al jare organies, rook nie en is fiks. Hy het sy ma laas op 11 Maart gesien by die diens in die Westminster-abdy ter ere van die Statebond.
Charles was ná al die jare se gewoonte van 'n hand uitstrek en mense groet, nog ewe vinnig om met sy twee palms teen mekaar met "namaste" te groet. Nou het hy die virus. Maar wat van sy ma?
Dáár is een mens oor wie se gesondheid 'n mens nie wil bespiegel nie – die koningin.
Groter as lewensgroot en tog so plat op die aarde is sy die afgelope dekades 'n bestendige krag. Sy is iemand vir wie plig so belangrik is dat sy – ondanks die koronavirus en kommer oor ouderdom – steeds volstoom met haar pligte voortgaan. Sy is eers verlede week Donderdag uit Londen weg met haar corgi op haar skoot. En al is sy in Windsor, sal sy steeds al haar administratiewe verpligtinge nakom. Haar leuse is nie verniet "Ek dien'' nie.
In haar diepste oomblikke van persoonlike hartseer, soos op die vooraand van haar ma, die koninginmoeder, se begrafnis in April 2002, het sy met die Britse volk gepraat.
In 1997, met gemoedere wat hoog opgevlam het ná die dood van die wonderlike Diana, prinses van Wallis, het die koningin weer – met die vensters van die Buckingham-paleis oop sodat die skare se rumoer buite gehoor kon word – met die volk en eintlik die wêreld gepraat.
Sy moes destyds vure smoor en kritiek jeens die koninklike gesin afweer. In die Britse koerante en op straat was die mense kwaad omdat die koningin nie sigbaar was gedurende Brittanje se rouproses Diana se dood nie.
Haar vlag het nie bo Buckingham-paleis gewapper nie. Waar was die koningin? Maar dié keer – seker die enigste keer in haar lewe as monarg – het die koningin haar rol as ouma voor dié van monarg gestel, en was sy in die Balmoral in Skotland besig om haar kleinkinders, William en Harry, te troos.
Haar toespraak op die vooraand van Diana se begrafnis in September 1997 was balsem op die siel van 'n gekneusde nasie.
Sy is al 'n ou hand met opnames en word one take Windsor genoem omdat sy – die absolute professional wat sy is – haar toesprake uit haar kop uit ken en sonder onderbreking kan laat opneem.
Nou, te midde van die skrikwekkende koronavirus en die koningin wat in self-isolasie in die Windsor-kasteel is, voel 'n mens weer die nodigheid om haar te sien en te hoor. Bygesê, die koningin sal presies weet wanneer die perfekte oomblik sal wees vir haar toespraak om opgeneem en uitgesaai te word.
Sy is al 'n ou hand met opnames en word "One take Windsor" genoem omdat sy – die absolute professional wat sy is – haar toesprake uit haar kop uit ken en sonder onderbreking kan laat opneem.
Nou het ons die koningin se woorde nodig. Veral omdat sy 'n week laas (dit voel soos 'n ewigheid) laas gesien is. En veral omdat Charles siek is.
Met al die koninklikes in self-isolasie het die mantel op prins William geval om die familie in die openbaar te verteenwoordig. Hy het verlede week 'n opname vir die Britse nasionale noodfonds gedoen. Hy was die eerste koninklike wat oor die koronavirus gepraat het. En op sy manier, nie in dieselfde trant as sy ouma nie.
Dae later het hy en sy Catherine ook besoek aan die Londense ambulansdiens bring. Die besoek was onder embargo, sodat dit nie die aandag sou aftrek van die koningin wat uit Londen na Windsor vertrek nie. William is 'n regte koning in wording. Bravo!
Maar, hier moet ek byvoeg, ek wil regtig nie hê die mantel van koningskap moet nou al op William se skouers val nie. In hierdie tye, en met die dodelikheid van Covid-19, is enigiets moontlik.
Tog weet ek en ander royals fans dat die koningin soos goud opgepas word.
Maar, nou wil ek net van een mens hoor. Koningin Elizabeth. Tot dan, keep calm and carry on.
Sy en Philip word deur agt personeellede in haar persoonlike vleuel in die Windsor-kasteel versorg. Paul Whybrew oftewel "Tall Paul", een van haar mees getroue lyfknegte, en Angela Kelly, haar kleremaker, stilis en goeie vriendin, sien na haar om. (Tall Paul het sy naam gekry om hom te onderskei van Diana se lyfkneg, Paul Burrell.)
Maar wat van al die ander royals? Die senior koninklikes was laas op 11 Maart saam by die diens vir die statebond, waar prins Harry en Meghan hul swanesang as werkende koninklikes gelewer het.
Daarna is Charles en Camilla Skotland toe. Hul tuiste Birkhall op die Balmoral-landgoed is gelukkig afgeleë en ek is seker dat Charles soos wel, 'n prins behandel word.
Ek kan hom eintlik in sy hoë Engels hoor prewel: "This damn bloody cough'' terwyl hy korrespondensie ná korrespondensie in sy spinnekopagtige handskrif afhandel. So alle beterskap, prins Charles!
William en Catherine is in Norfolk, waar Catherine soos talle mammas nou haar kinders tuis moet onderrig.
Harry en Meghan is natuurlik op Vancouver-eiland, en plaas gereeld bemoedigende boodskappe op Instagram.